SKRIFTLIG FORESPØRGSEL P-3175/01

af Marco Cappato (NI) til Kommissionen

(13. november 2001)

Om: Keuakoun, Sisa-At, Phengphanh, Chanmanivong og Keochays forsvinden

Den 15. februar vedtog Europa-Parlamentet et uopsætteligt beslutningsforslag(1), som bl.a. blev sendt til Kommissionen, og hvori:

- der henvistes til situationen for de laotiske politiske fanger, deriblandt de fem medlemmer af Bevægelsen af 26. oktober 1999, Keuakoun, Sisa-At, Phengphanh, Chanmanivong og Keochay, der blev arresteret denne dato, og som siden da har været forsvundet;

- den laotiske regering opfordredes til at løslade alle samvittighedsfanger og garantere dem den ubetingede udøvelse af deres grundlæggende rettigheder samt de grundlæggende borgerlige og politiske rettigheder og til at ratificere og gennemføre FN's menneskerettighedskonventioner.

Siden da er der gået ni måneder og Kommissionen, navnlig kommissæren for eksterne forbindelser, Chris Patten, har ikke på nogen måde taget initiativ til at konfrontere de laotiske myndigheder med de spørgsmål, som Parlamentet har rejst.

Sekretæren for Det Tværnationale Radikale Parti og medlem af Europa-Parlamentet, Olivier Dupuis, besluttede på baggrund af Kommissionens passivitet og for at råde bod på kommissær Patterns manglende politiske initiativ at tage til Laos med fire andre radikale ledere for at mindes den demokratiske studenterbevægelses demonstration, der havde fundet sted to år tidligere. Dupuis, Mellano, Manzi, Lensi og Khramov blev alle arresteret og tilbageholdt i strid med de internationale menneskerettighedskonventioner.

Hvilke initiativer vil Kommissionen tage over for de laotiske myndigheder for at få at vide, om Keuakoun, Sisa-At, Phengphanh, Chanmanivong og Keochay er i live eller døde, myrdet eller henrettet?

(1) EFT C 276 af 1.10.2001, s. 281.

Svar afgivet på Kommissionens vegne af Christopher Patten

(6. december 2001)

I en erklæring før det 57. møde i FN's Menneskerettighedskommission udtrykte EU sin bekymring over, at politisk opposition ikke tolereres i Laos, og at dette har ført til, at adskillige mennesker i oktober 1999 og november 1999 er blevet fængslet for at have demonstreret mod regeringen. EU er også bekymret over nogle af arrestationernes vilkårlighed, den manglende ret i praksis til forberedelse af et retligt forsvar og til forsvarsadvokat samt de laotiske dommeres mangel på juridisk uddannelse.

Kommissionens delegation i Bangkok, der varetager forbindelserne med Den Demokratiske Folkerepublik Laos, følger nøje dette og andre menneskerettighedsrelaterede forhold. Med hensyn til problemet med politiske fanger overvåger Kommissionen fortsat udviklingen i samarbejde med medlemsstaternes diplomatiske repræsentationer, ligesom den deltager i EU's henvendelser med anmodninger om information om retsprocedurer for politiske fanger.

Menneskerettighedsproblemer som begrænsninger i menings- og ytringsfrihed, svagheder i retsplejesystemet samt politiske fanger blev drøftet på det første møde i Den Blandede Kommission EU-Laos i maj 2001. Ved den lejlighed gentog Kommissionen også forslaget fra Parlamentets delegation, der besøgte Vientiane i april, om, at EU-ambassadører og/eller Den Internationale Røde Kors Komité skal have lov til at besøge politiske fanger.

Kommissionen har forpligtet sig til at understrege behovet for at øge respekten for borgerlige og politiske rettigheder i Laos, herunder ytrings-, møde-, forenings- og religionsfrihed. Kommissionen vil fortsat tage disse spørgsmål op i alle bilaterale kontakter.